የኢትዮጵያ ልማት ባንክ 5 ነጥብ 34 ቢሊየን ብር ብድር መስጠቱ ተገለፀ
አዲስ አበባ፤ ነሐሴ 1\2005(ዋኢማ) – የኢትዮጵያ ልማት ባንክ በተጠናቀቀው የበጀት ዓመት 5 ነጥብ 34 ቢሊየን ብር ለተለያዩ የልማት ፕሮጀክቶች ብድር መስጠቱን አስታወቀ፡፡ ባንኩ 491 ሚሊየን ብር የተጣራ ትርፍ ማግኘቱም ተገልጿል፡፡የባንኩ ፕሬዚዳንት አቶ ኢሳያስ ባህረ ዛሬ ለዋልታ ኢንፎርሜሽን ማዕከል እንደገለጹት፤ ባንኩ 5 ነጥብ 34 ቢሊየን ብር ብድሩን የሰጠው ለትላልቅ የልማት ፕሮጀክቶች ነው፡፡በተጠናቀቀው የበጀት ዓመት ለ758 ፕሮጀክቶች 8 ነጥብ 15 ቢሊየን ብር ብድር ለመስጠት ቢፈቅድም የሰጠው ግን 5 ነጥብ 34 ቢሊየን ብር ነው ብለዋል፡፡      ልማት ባንኩ ብድር የሰጣቸው ፕሮጀክቶች ብዛትም ሆነ የብድር መጠኑ ከባለፈው ዓመት ጋር ሲነፃፀር የዘንድሮው ከፍተኛ መጠን እንዳለው አቶ ኢሳያስ ተናግረዋል፡፡እንደ አቶ ኢሳያስ ገለፃ የባንኩ ብድር የመፍቀድ አቅሙ ከባለፉት ሶስት ዓመታት ወዲህ 193 በመቶ እድገት ማሳየቱን ገልፀው፤ ብድር የመስጠት አቅሙም በሶስት እጥፍ በመጨመር 311 በመቶ ደርሷል ብለዋል፡፡ባንኩ ለተበዳሪዎች ከሰጠው ብድር ውስጥም በተጠናቀቀው የበጀት ዓመት 2 ነጥብ 54 ቢሊየን ብር መሰብሰብ መቻሉን ገልፀው፤ የሰጠውን ብድር የመሰብሰብ አቅሙንም እያሳደገ መምጣቱን ተናግረዋል፡፡በአሁኑ ወቅትም የባንኩ የመሰብሰብ አቅም በ285 በመቶ ማሳደግ ተችሏል በማለት አቶ ኢሳያስ ገልፀዋል፡፡ባንኩ በፈቀደላቸው ብድር ስራቸውን በመስራት ላይ የሚገኙ ፕሮጀክቶች 41ሺ ለሚሆኑ ዜጎች ቋሚና ጊዜያዊ የስራ እድል እንደፈጠሩላቸው የባንኩ ፕሬዝዳንት አቶ ኢሳያስ ባህረ ተናግረዋል፡፡ባንኩ ለደንበኞቹ የሚሠጠውን አገልግሎት ይበልጥ ለማሻሻል የተለያዩ እንቅስቃሴዎችን እያደረገ መሆኑን ጠቁመው፤ ባንኩ ብድር የመፍቀድ፣ የመልቀቅና የመሰብሰብ አፈጻጸሙን መቶ በመቶ ለማድረስ ጥረት እያደረገ መሆኑን ገልፀዋል፡፡በአምስት አመቱ የእድገትና የትራንስፎርሜሽን እቅዱ ትኩረት የሰጣቸውን የግብርና ልማት፣ የኢንዱስትሪና የወጪ ንግድ ዘርፎች ላይ የተሳተፉ ፕሮጀክቶችን በገንዘብ በመደገፍ ሀገሪቱ ከውጪ ንግድ ዘርፍ የምታገኸውን የውጭ ምንዛሬ ለማሳደግ የበኩሉን እየተወጣ መሆኑን ዋልታ ኢንፎርሜሽን ማዕከል ዘግቧል።